《题仲柘庵海天一览图》
清代·刘廷楠

南溟上接银汉遥，谁实主之赤与寥。乾轮坤轴双丸跳，阳冰阴火冶不销。

浑沌之初如浮泡，狂澜不肯循汐潮。飓母吹浪鼋鼍号，山泽错逆无支条。

王公设险磐石牢，东崎大虎西崖蕉。三门一束如堂坳，零丁鸡足吾坰郊。

利涉索度达沃焦，梯航万国百宝饶。商贾重利狎风飙，帆樯出没无昏朝。

守兹土者若斗筲，蜑人龙户俱雄枭。海防海战纷哓哓，谈兵纸上嗤虚枵。

柘庵吏事迈常僚，亭鼓无警民不佻。还虑萑苻伺劫剽，欲穷澳屿擒酋豪。

山垄碨磊紫澜高，望涛远决色无挠。惊帆如叶舟如瓢，长年如豆橹如毛。

海童马衔不敢邀，恍驱雷霆鞭巨鳌。天水混茫一色包，云谲波诡万象昭。

或若神山隐岧峣，或若岛夷分土茅。或若冯夷击灵鼗，或若阳侯驭云䮽。

或若群妖视眇䁘，或若鬼国状僬侥。或若蜃窟吐虹桥，或若鲛室挂冰绡。

灵变惚恍难具描，风激浪骇促归桡。逻卒沙丁远然膏，鱼姑蚬姝夜吹箫。

测海今知众言淆，世所未名目已遭。忆昔氛祲尚未消，水犀三千久垂橐。

天吴不戢鲸鲵骄，幻化介鬼长鳞妖。红旗黑帜连千艘，安得周郎赤壁烧。

帝咨元老建节旄，楼船五月下南交。封狼生貙雉卵蛟，岠虚负蟨猿援猱。

右臂宜断左宜招，近者用抚远用剿。顾我素未谙钤韬，徒以命薄轻洪涛。

慷慨请行浮一舠，冲其壁垒捣其巢。渠魁面缚不血刀，群丑解甲齐山腰。

受降台筑拜嫖姚，不数伏波铜柱标。书生蹈险幸偶徼，虎穴得子敢告劳。

披君此图白首搔，双眸犹眩心旌摇。方今环海涤腥臊，彯沙礐石无逋逃。

余殄犹恐孕䗤{虫条}，安不忘危是吾曹。与君谊结古同袍，老矣壮志未全抛。

共抒心力答熙朝，非徒奇绝诧游遨。

作者简介：刘廷楠，字让木，献县人。乾隆丁未进士，历官嘉应知州，署廉州府事。有《偶一草》。